## Odluka Ustavnog suda Republike Hrvatske broj:U-II-1302/2005 od 12. rujna 2007.

### NN 98/2007 (26.9.2007.), Odluka Ustavnog suda Republike Hrvatske broj:U-II-1302/2005 od 12. rujna 2007.

# USTAVNI SUD REPUBLIKE HRVATSKE

**2931**

Ustavni sud Republike Hrvatske, u sastavu Petar Klarić, predsjed­nik Suda, te
suci Marijan Hranjski, Mario Kos, Davor Krapac, Ivan Matija, Ivan Mrkonjić,
Željko Potočnjak, Agata Račan, Emilija Rajić, Smiljko Sokol, Nevenka Šernhorst i
Vice Vukojević, u povodu prijed­loga za pokretanje postupka za ocjenu
suglasnosti drugog propisa s Ustavom i zakonom, na sjednici održanoj 12. rujna
2007. godine, donio je

## ODLUKU

I. Pokreće se postupak za ocjenu suglasnosti s Ustavom i zakonom te se ukida dio
odredbe članka 62. Odluke o porezima Grada Makarske koju je donijelo Gradsko
vijeće Grada Makarske 7. listopada 2004. godine (»Narodne novine« broj 187/04.)
koji glasi: *»a primjenjuju se od 1. siječnja 2005. godine.«.*
II. Ova odluka objavit će se u »Narodnim novinama« i »Službenom glasniku« Grada
Makarske.

```
Obrazloženje
```

1. Petar Marija Radelj iz Zagreba podnio je 18. ožujka 2005. godine prijedlog za
pokretanje postupka za ocjenu suglasnosti s Ustavom i zakonom Odluke o porezima
Grada Makarske koju je donijelo Gradsko vijeće Grada Makarske na 30. sjednici
održanoj 7. listopada 2004. (»Narodne novine« broj 187/04., u daljnjem tekstu:
Odluka).
Predlagatelj navodi da je Gradsko vijeće grada Makarske donijelo 7. listopada
2004. godine Odluku koja je objavljena u »Narodnim novinama«, broj 187 od 29.
prosinca 2004. godine, te da je odredbom članka 62. navedene Odluke propisano:
*Ova odluka stupa na snagu danom objave u »Glasniku«, službenom glasilu Grada
Makarske osim odredbi o prirezu na porez na dohodak koje stupaju na snagu osmog
dana od dana objave u »Narodnim novinama«, a primjenjuje se od 1. siječnja 2005.
godine.*
To znači da su odredbe Odluke o prirezu na dohodak stupile na snagu 6. siječnja
2005. godine, a da se u cijelosti primjenjuju od 1. siječnja 2005. godine.
Stoga predlagatelj smatra da Odluka nije suglasna vladavini prava kao najvišoj
vrednoti ustavnog poretka (članak 3. Ustava), kao i načelu jednakosti svih pred
zakonom, propisanom odredbom članka 14. stavka 2. Ustava, te načelima jednakosti
i pravednosti poreznog sustava, propisanima člankom 51. Ustava, te predlaže
pokretanje postupka i poništenje, a podredno ukidanje osporene Odluke.
2. Tijekom ustavnosudskog postupka prijedlog je dostavljen na očitovanje
Gradskom vijeću Grada Makarske koje se u danom roku o prijedlogu nije očitovalo.

*Prijedlog je djelomično osnovan.*

3. Mjerodavne odredbe Ustava Republike Hrvatske, prema ocjeni Ustavnog suda, za
ocjenu ustavnosti osporene Odluke o gradskim porezima su:

*Članak 3.*

*Sloboda (...) vladavina prava (...) najviše su vrednote ustavnog poretka
Republike Hrvatske i temelj za tumačenje Ustava.*

*Članak 89. stavci 2. i 4.*

*Propisi tijela koja imaju javne ovlasti prije stupanja na snagu moraju biti
objavljeni na dostupan način u skladu sa zakonom.
Zakon i drugi propisi državnih tijela i tijela koja imaju javne ovlasti ne mogu
imati povratno djelovanje.*4. Ustavni sud utvrđuje da osporena odredba nije suglasna odredbama članaka 3. i
89. stavka 4. Ustava Republike Hrvatske.
Razlozi zbog kojih je Sud utvrdio nesuglasnost dijela odredbe koja je predmet
ocjene suglasnosti s Ustavom i zakonom u ovom predmetu istovjetni su razlozima u
odluci broj: U-II-1977/2005 od 29. lipnja 2005. godine (»Narodne novine« broj 82
od 6. srpnja 2005. godine).
5. Stoga je, na temelju odredbe članka 55. stavaka 1. i 2. Ustav­nog zakona o
Ustavnom sudu Republike Hrvatske (»Narodne novine« broj 99/99., 29/02. i 49/02.
– pročišćeni tekst), odlučeno kao u izreci (točka I.).
Objava ove odluke (točka II. izreke) temelji se na odredbi članka 29. Ustavnog
zakona o Ustavnom sudu Republike Hrvatske.

Broj: U-II-1302/2005
Zagreb, 12. rujna 2007.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 98/2007-2931
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)